海上巴士

海上巴士係加拿大卑詩省大溫哥華地區嘅渡輪服務，連接布勒內灣兩岸嘅溫哥華市中心濱海站同北溫哥華市。海上巴士由營運，係運輸聯線旗下大溫哥華地區公共交通服務一部分。

截至2009年，海上巴士載客量達每日18,500人次，夏季上升至21,000人次，喺2010年冬季奧運會期間運行更錄得48,000人次嘅單日載客量。海上巴士喺2004年至2009年間嘅年度載客量達520萬人次，2008年創咗554萬人次嘅年度載客量記錄。

營運 

海上巴士服務時段介乎朝早6點至第日清晨1點。週一至週六，日頭有兩艘渡輪航行，每15分鐘一班，週一至週六晚黑同週日只有一艘渡輪航行，每30分鐘一班。來往溫哥華市中心同北溫哥華一程需時約12分鐘。

運輸聯線嘅收費架構適用於此，乘客需要畀橫跨兩個收費區嘅費用，而喺週一至週五晚黑六點半之後，以及週末及假日全日，乘客淨係畀一個收費區嘅費用就得。以前海上巴士都好似架空列車噉，靠乘客自律畀錢。為咗避免乘客走飛，碼頭內時不時會有警察同運輸聯線員工檢查乘客嘅付費證明，有權要求未能出示有效付費證明嘅乘客離開碼頭，最高罰款達173加元。海上巴士兩個碼頭嘅中央候船廳皆設有閘機，但只作人流管制而非收取船飛之用。入閘人數一超過船隻載客量上限，入閘機就上鎖，以免船隻超載。隨著運輸聯線推出康百世卡智能收費系統，濱海站同朗斯代爾碼頭都加設驗票閘門，喺2016年4月啓用。

乘客可攜帶單車搭海上巴士，無需額外畀錢。每班渡輪限載六部單車。

碼頭 

海上巴士喺溫哥華市中心嘅碼頭係屬於濱海站一部分，以一條行人天橋同濱海站大樓相連。乘客可以喺處轉溫哥華架空列車嘅博覽線同加拿大線，以及西岸快車通勤鐵路線。渡輪喺北溫哥華停泊喺，乘客可以喺處轉北岸巴士線。

海上巴士兩座碼頭各提供兩個泊位，碼頭建築嘅平面係「山」字型。中央候船廳喺兩個泊位之間，以隔牆同入閘機分成兩部分，各服務一個泊位，乘客喺度等上船。泊位另一邊嘅通道俾落船嘅乘客離開碼頭。成個碼頭佈局同鐵路系統嘅西班牙式月臺佈局相似。

船隊 
海上巴士目前的船隊由下列船隻組成：

海上巴士喺1977年投入服務時有兩艘渡輪，分別為「布勒水獺號」同埋「布勒海狸號」，兩艘船嘅載客量都係400人，由Yarrows公司製造。第三艘渡輪由域多利船塢公司製造，命名為「布勒太平洋微風號」，同樣可運載400人，耗資2億5千萬加元，喺2009年10月付運畀運輸聯線，並喺同年12月投入服務。2010年冬季奧運會期間，三艘渡輪開齊，以應付奧運期間嘅額外乘客需求。

運輸聯線本來計劃喺奧運過後翻新水獺號同海狸號，等佢哋壽命延長20年，然後再恢復奧運期間開齊三艘渡輪嘅航行安排。不過，由於資金短缺，奧運過後海上巴士服務主力由海狸號同太平洋微風號兩艘渡輪提供，水獺號就留做後備。運輸聯線仍然寄望日後會有足夠經費長期實行三船服務，因此保留全數三艘渡輪。

運輸聯線喺2012年尾宣佈建造第四艘渡輪，並由荷蘭嘅德文船塢集團投得總值約2500萬加元嘅工程合約。新船命名為「布勒水獺二號」，2014年6月建成，同年7月尾交船畀運輸聯線，12月1日啓航。海狸號將改做後備，水獺號就會退役。

歷史 

布勒內灣早喺1866年已出現渡輪服務，但當年嘅「渡輪」實際上只係一隻划艇。正規嘅渡輪船隻喺1873年投入服務，而連接溫哥華市同朗斯代爾碼頭嘅定時渡輪服務喺1891年首航。獅門橋1938年通車之後試過搶到渡輪部分生意，但二戰期間北溫哥華一帶造船業興旺，令渡輪乘客數目回升。戰後私家車越來越普遍，令渡輪再度流失乘客，並喺1958年8月30號停航。

1960年代有人提議起行車隧道橫越布勒內灣，喺溫哥華呢邊駁上新起嘅高速公路。但隨住溫哥華市嘅公路計劃取消，隧道計劃亦告吹，原先預留來起隧道嘅錢改咗復辦布勒內灣載客渡輪服務。大溫哥華區域局1975年發表一份報告，將渡輪服務列為改善區内運輸嘅首要項目之一，而渡輪就喺1977年6月16號以「海上巴士」嘅名啓航，再度為乘客提供搭船過海嘅選擇。

運輸聯線網站 海上巴士頁面

運輸聯線